*Skrundas novada pašvaldības*

*Nīkrāces pagasta pārvaldes attīstības programma*

*no 2015.gada – 2020. gadam*

*Satura rādītājs:*

1. Kopsavilkums par esošo situāciju……………………………………………………….. 3
	1. Vispārēja informācija par pagasta teritoriju…………………………………… 3
		1. Teritorijas raksturojums…………………………………………………….. 3
		2. Ceļi……………………………………………………………………………..4
		3. Pakalpojumi…………………………………………………………………… 5
			1. Veselības aprūpe………………………………………………….. 5
			2. Sociālie pakalpojumi…………………………………………….... 5
			3. Sabiedriskā drošība……………………………………………….. 6
			4. Izglītība, kultūra, sports…………………………………………… 7
	2. Demogrāfiskā situācija un nodarbinātība……………………………………… 9
	3. Budžets……………………………………………………………………………10
	4. Pašvaldības iestādes……………………………………………………………14
	5. Inženiertehniskā infrastruktūra……………………………………………….. 17

1.5.1 Mājokļi……………………………………………………………………… 17

1.5.2. Ūdensapgāde un kanalizācija…………………………………………. 18

1.5.3. Siltumapgāde……………………………………………………………... 19

1.5.4. Elektroapgāde…………………………………………………………… 19

1.5.5. Telekomunikācijas……………………………………………………… 19

1.5.6. Atkritumu apsaimniekošana…………………………………………….. 19

1.5.7. Kapsētas………………………………………………………………… 20

 1.6. Dabas resursi………………………………………………………………………….. 21

 1.7. Uzņēmējdarbība……………………………………………………………….……… 24

 1.8. Dabas vēsturiskais mantojums………………………………………………………. 25

2. Par Nīkrāces pagasta attīstības iespējām…………………………………………………….. 28

3. Nīkrāces pagasta attīstības stratēģija un rīcības plāns……………………………………… 29

 3.1. Nīkrāces pagasta nākotnes vīzija……………………………………………………… 29

 3.2. Nīkrāces pagasta attīstības mērķi……………………………………………………... 29

4. investīciju plāns…………………………………………………………………………………… 30

***1.Kopsavilkums par esošo situāciju.***

***1.1.******Vispārēja informācija par pagasta teritoriju.***

* + 1. ***Teritorijas raksturojums:***

Nīkrāces pagasts ir viena no četrām Skrundas novada teritoriālajām vienībām. Nīkrāces pagasta platība ir 134 km2, tajā 2015. gada sākumā dzīvoja 670 iedzīvotāju.

Nīkrāces pagasts atrodas Kurzemes reģiona Skrundas novada dienvidu daļā. Ziemeļu daļā pagasts robežojas ar Skrundas pagasta teritoriju, austrumu daļā ar Saldus novada Pampāļu pagastu, dienvidu daļā pagasts robežojas ar Vaiņodes novada Embūtes pagastu, rietumu daļā ar Skrundas novada Rudbāržu pagastu un Aizputes novada Kalvenes pagastu. Attālums no Nīkrāces pagasta centra līdz novada centram Skrundai ir 16 km, līdz Kuldīgai – 54 km, līdz Liepājai 86 km, līdz Rīgai – 165 km.

 Pirmās ziņas par apdzīvoto vietu saglabājušās no 1253. gada, kad dokumentos minēta Dzelde ( Celde) , kad Kurzemes ( Piltenes) bīskaps ar ordeni dalīja virsvadību pār kuršu pilsnovadiem. 19. gs. šajā teritorijā ietilpa Briņķu, Lielnīkrāces, Lielvormsātes, Lieldzeldas, Mazdzeldas un Tukuma muiža, tagadējā teritorijā arī Lēnu muiža, kas agrāk piederēja Rudbāržu pagastam. No Lēnām pirmā Latvijas armijas virspavēlnieka pulkveža O. Kalpaka vadībā armija uzsāka uzvaras gājienu Latvijas atbrīvošanai.

 Līdz 1920. gadam Nīkrāces pagastu sauca par Briņķu pagastu.1920. gadā Briņķu pagasts tiek nodēvēts par Nīkrāces pagastu. 20. gs. 20. gados muižu zemes sadalīja jaunsaimniecībās, bet pašas muižas nodeva sabiedrisko organizāciju rīcībā. Latvijas Republikas laikā pagastā darbojās dažādas biedrības – bibliotēkas, piensaimniecības, pašpalīdzības biedrība, Nīkrāces lauksaimniecības biedrība, kā arī vairāki veikali, pienotava, Tukuma zāģētava, dzirnavas bija Tukumā, Vormsātē, Dzeldā, Lēnās. Lēnās dzīvoja vairāki amatnieki, skroderis, kurpnieks, kalējs, melderis.

 1940./41.g. Nīkrāces pagastā nodibina padomju varu. 1941.gadā vācieši Nīkrāci ieņēma pēkšņi un klusi, bez kaujām.1944.-1945.gada ziemā šajā apvidū notika smagas kaujas pret „Kurzemes katlā" ieslēgto fašistu karaspēku. 1954.g. Nīkrāces ciemam pievienoja Varoņu un Lēnas ciemus. 1957.g. tika izveidota padomju saimniecība „Nīkrāce" ,1989.-1991.g. paju sabiedrība „Nīkrāce”, sadalot paju sabiedrību „Nīkrāce” izveidojās - SIA „ Dzelda ” un SIA „Lēnas”. 1990. gadā Nīkrāces ciema teritorijā atjaunoja Nīkrāces pagastu.

Zemes reformas laikā, kad bijušie īpašnieki atjaunoja savas īpašumtiesības uz saviem īpašumiem, kolektīvās lauksamniecības uzņēmumi SIA „Lēnas” un SIA „Dzelda” savu darbību izbeidza, notika īpašumu privatizācija un nodibinājās daudzas zemnieku un piemājas saimniecības.

Teritorija dažādos laika periodos pēc administratīvā iedalījuma ir ietilpusi vairākos rajonos: 1947. gadā – rietumu daļa Aizputes rajonā, austrumu daļa – Saldus rajonā; 1953. gadā - Skrundas rajonā; 1960. gadā - Saldus rajonā; 1963. gadā – Kuldīgas rajonā; 2009. gadā – administratīvi teritoriālās reformas ietvaros Nīkrāces pagasts tiek iekļauts Skrundas novadā.

* + 1. ***Ceļi:***

Nīkrāces pagasta teritoriju ZR- DR virzienā šķērso Valsts reģionālais autoceļš P 116 Kuldīga – Skrunda – Embūte – no novada centra Skrundas līdz Nīkrāces pagasta centram ceļam ir melnais ( asfalta) segums. Otrs nozīmīgākais ceļš pagastā ir Valsts 2. šķiras autoceļš V1277 - Kuldīga – Skrunda – Nīgrande, kas šķērso pagasta austrumu daļu un Valsts 2. šķiras autoceļš V1276 – Tukums – Dzelda, kas nodrošina iedzīvotāju nokļūšanu pagasta centrā.

Pašvaldības valdījumā atrodas ceļi ar kopējo garumu 45.77 km, t.sk. ar grants segumu 41.23 km, 4.54 km – ir bez seguma, ielas Dzeldas un Lēnu ciemā ar kopējo garumu 2.6 km, tai sk. ar asfalta segumu 1.384 km, ar akmens bruģa segumu 0.074 km, grants segumu – 1.14 km, kā arī dzelzsbetona tilts pār Lētižas upi 20 m pie ceļa Nīkrāce Pulvernieki.

Pašvaldības autoceļi p-ēc to nozīmīguma ir sadalīti 4 grupās:

1. „A” grupas pašvaldības autoceļi ( kopgarums 8.4 km) – nodrošina satiksmi starp apdzīvotām vietām vai savieno apdzīvotās vietas ar augstākas nozīmes autoceļa tīklu,
2. „B” grupas pašvaldības autoceļi ( kopgarums 22,5 km) – nodrošina piebraukšanu ne mazāk kā 3 viensētām vai zemnieku saimniecībām, kurās pastāvīgi visu gadu dzīvo cilvēki,
3. „C” grupas pašvaldības autoceļi ( kopgarums 14,4 km ) - nodrošina piebraukšanu pie īpašumiem, kuros cilvēki pastāvīgi nedzīvo vai kas nodrošina piebraukšanu pie mazāk kā 3 viensētām vai zemnieku saimniecībām,
4. „D” grupas pašvaldības autoceļi –( kopgarums 2.6 km) – ielas un stāvlaukumi apdzīvotās vietās Dzeldas un Lēnu centros – nodrošina piebraukšanu daudzdzīvokļu mājām.

Pašvaldības ceļu uzturēšanas darbus veic konkursa kārtībā izvēlētais pakalpojumu veicējs – uzņēmums, saskaņā ar noslēgto līgumu.

* + 1. ***Pakalpojumi;***

***1.1.3.1. Veselības aprūpe;***

Pašvaldībai likumā noteiktā autonomā funkcija ir nodrošināt veselības aprūpes pieejamību (infrastruktūra), kā arī veicināt iedzīvotāju veselīgu dzīvesveidu. Nīkrāces pagasta iedzīvotājiem ir pieejama ambulatora medicīniskā palīdzība.

Nīkrāces veselības punktā primāro medicīnisko aprūpi katru darba dienu veic medicīnas feldšere, kura iedzīvotājiem veic injekcijas, liek sistēmas, veic pārsiešanas, EKG un citas aprūpes manipulācijas, kā arī pēc iedzīvotāju izsaukuma, iet mājas vizītēs. Nīkrāces veselības punktā uz iedzīvotāju pieņemšanu vienu reizi mēnesī brauc ģimenes ārsts Mārtiņš Āboliņš no ģimenes ārstu prakses Skrundā. Reizē ar ģimenes ārsta pieņemšanas laiku, veselības punktā atbrauc aptieka, kura tirgo medikamentus un zāles. Pārējā laikā Nīkrāces pagasta iedzīvotāji medicīnas pakalpojumus saņem Skrundā ģimenes ārstu prakses vietās un citās pilsētās.

***1.1.3.2. Sociālie pakalpojumi;***

Skrundas novadā sociālo palīdzību sniedz, kā arī organizē un sniedz sociālos pakalpojumus **Skrundas novada pašvaldības aģentūra „Sociālais dienests”**, kas ir 20.12.2007. izveidota Skrundas novada pašvaldības pārraudzībā esoša pašvaldības aģentūra. Aģentūra darbojas uz Nolikuma pamata, darbā ievērojot Sociālo pakalpojumu un sociālās palīdzības likuma, LR Ministru kabineta noteikumu un Pārvaldes līgumā noteiktās prasības un uzdevumus. 23.08.2010. Skrundas novada pašvaldības aģentūra „Sociālais dienests” tika reģistrēta Sociālo pakalpojumu sniedzēju reģistrā (Reģ. nr. 544).

Aģentūras darbu vada direktors, aģentūrā strādā grāmatvedis, kasieris, 5 sociālie darbinieki un 1 sociālās palīdzības organizators, kuri strādā ar ģimenēm un bērniem, ar cilvēkiem ar invaliditāti, vada mājas aprūpi un organizē sociālo palīdzību un pakalpojumus Skrundas pilsētā un pagastā, kā arī Rudbāržos, Raņķos un Nīkrācē.

Nīkrāces pagasta pārvaldē Skrundas novada pašvaldības aģentūras „Sociālais dienests” speciālistam ir nodrošinātas telpas, darba vieta un nepieciešamais transports.

Šāda darba organizācija tiek pamatota ar to, ka sniedzot klientiem sociālo palīdzību, netiek kavēta dokumentu aprite un sociālā palīdzība klientiem tiek nodrošināta pēc iespējas savlaicīgāk.

Ir izstrādāti un pieņemti saistošie noteikumi, kas nosaka sociālās palīdzības pabalstu veidus un izmaksas kārtību. Visā Skrundas novadā ieviesta elektroniskā sociālās palīdzības administrēšanas (SOPA) programma, izstrādātas instrukcijas un kārtības vienotai sociālo pakalpojumu organizēšanai Skrundas novadā. Ir noslēgti sadarbības līgumi ar VSAA, CSDD, NVA un Zemesgrāmatu par datu apmaiņu un informācijas pieejamību.

Aģentūras sociālā darbiniece veic darbu ar ģimenēm ar bērniem, kurām ir grūtības bērnu audzināšanā, bērni neapmeklē skolu, vecākiem ir atņemtas aprūpes tiesības, ģimenes nonākušas krīzes situācijās vai tām ir atkarības problēmas. Sniegtas individuālas konsultācijas, pārrunas ar ģimeni, veikta ģimeņu sociālās situācijas izvērtēšana un problēmu identificēšana, organizēta sociālās palīdzības un pakalpojumu sniegšana, nodrošināta saikne starp ģimeni un pašvaldības speciālistiem. Notiek regulārs rehabilitācijas darbs ar cilvēkiem, kuriem ir atkarība no alkohola. Pagastā izmanto arī alternatīvās aprūpes formas – sociālo aprūpi mājās. Sociālie aprūpētāji par pašvaldības līdzekļiem veic sociālo aprūpi vientuļajiem, veciem iedzīvotājiem. Sociālo aprūpi mājās veic arī biedrība „Latvijas samariešu apvienība”, kura sniedz vajadzīgo pakalpojumu vecajiem vientuļajiem iedzīvotājiem, kā arī invalīdiem. Atbalsts mājās tiek nodrošināts ar īpaši aprīkotām automašīnām, kurās izveidots pārvietojams aprūpes birojs ar autonomās strāvas ģeneratoru, dušu ar silto un auksto ūdeni, tualeti, gāzes plītiņu, ledusskapi, veļas mazgājamo mašīnu, specializēto aprīkojumu pēdu kopšanai un matu griešanai dodoties pie cilvēka uz viņa dzīvesvietu. Ir arī pakalpojums - „Drošības poga”, tā ietver personas diennakts uzraudzību, neatliekamo palīdzību un psiholoģisko atbalstu, izmantojot īpašu saziņas sistēmu – saziņas iekārtu un signālpogu, kas atrodas aprocē vai kulonā. Šis pakalpojums paredzēts cilvēkiem, kuri nespēj par sevi parūpēties. 24 stundu saikne ar Dienesta centrāli garantē drošības sajūtu gan cilvēkam, kurš saņem Drošības pogas pakalpojumu, gan viņa tuviniekiem (atrodoties darbā, atvaļinājumā, komandējumā, citā dzīves vietā vai pilsētā). Nīkrāces pagasta sociālais darbinieks izvērtē šo pakalpojumu nepieciešamību, koordinē un organizē pakalpojumu saņemšanu iedzīvotājiem, pakalpojumus apmaksā Skrundas novada pašvaldība. Nīkrāces pagasta Saieta namā Aģentūra piedāvā arī šādus maksas pakalpojumus:

* veļas mazgāšanu;
* dušas izmantošanu;
* telpu īri pasākumu organizēšanai.

***1.1.3.3. Sabiedriskā drošība;***

Nīkrāces pagasta pārvaldē ” ir nodrošinātas telpas, darba vieta un nepieciešamais transports Skrundas novada  **Bāriņtiesas** loceklei. Tā nodarbojas ar aizgādnības, aizbildnības, adopcijas un bērna personisko un mantisko tiesību un interešu aizsardzības jautājumiem, kā arī veic notariālās funkcijas.

### Pašvaldības policija

Skrundas novadā par sabiedrisko drošību un kārtību ir atbildīga Skrundas novada pašvaldības policija, kura kā Skrundas novada Domes struktūrvienība izveidota 2011.gadā (2011.gada 28.aprīļa Domes sēde, prot.Nr.5).

Pašvaldības policijas darbību reglamentē Skrundas novada pašvaldības policijas nolikums, kurš izstrādāts, pamatojoties uz Latvijas Republikas likumu „Par policiju” un Ministru kabineta noteikumiem Nr. 397 „Pašvaldības policijas paraugnolikums” (apstiprināts 2011.gada 28.aprīlī).

Pašvaldības policija kompetences ietvaros veic sabiedriskās kārtības uzturēšanu novada administratīvajā teritorijā. Darba organizācijas jautājumos Skrundas novada pašvaldības policija sadarbojas ar Valsts policijas iestādēm un citām valsts un pašvaldības institūcijām.

***1.1.3.4.Izglītība, kultūra, sports:***

**Izglītība:**

Nīkrāces pagastā pamatizglītību nodrošina Nīkrāces pamatskola, 2014./2015. m/g. tajā mācās 77 bērni, no kuriem - 64 skolēni no 1.-9. klasei, kā arī 5.-6.gadīgo grupā 13 bērni. Pie pamatskolas darbojas rotaļu grupa, kuru apmeklē 14 bērni vecumā no 1.5 – 4 gadiem.

Nīkrāces pamatskola dibināta 1841. gadā – sākumā nelielā vienstāva ēkā. 1895. gadā Nīkrāces skolu pārbūvē par divstāvu ēku – tā kļūst par Nīkrāces divklasīgo ministrijas skolu, kurā bija jāmācās 6 gadi. Skolēnu skaits bija ap divi simti, jo tajā mācījās bērni arī no kaimiņu pagastiem. Neatkarīgā Latvijas laikā skolā arī mācījās vairāk nekā divi simti skolēnu, neilgi pirms 2. Pasaules kara neilgu laiku skolu nosauc par nepilno vidusskolu. Pēc kara skola tiek pārdēvēta par Fr. Deglava septiņgadīgo skolu. 1996. gadā skola pārceļas uz jaunām telpām Nīkrāces pagasta centru Dzeldā.

**Nīkrāces pamatskolas** piedāvātās programmas ir šādas: pamatizglītības programma;

 pirmsskolas izglītības programma,

Nīkrāces pamatskolā piedāvā arī interešu izglītību: ir vokālais ansamblis, sporta pulciņš, kulinārijas pulciņš, vides pulciņš, leļļu teātris, darbojas jaunsargi. Skolā ir skolēnu pašpārvalde.

 2003. gadā ekspluatācijā tika nodots skolas sporta stadions.

2014. gadā Nīkrāces pamatskolā tiek realizēts projekts „Kompleksi risinājumi siltumnīcas efekta gāzes emisijas samazināšana Nīkrāces pamatskolā”. Projekta īstenošanas rezultātā Pamatskola ir nosiltināta, nomainīti logi un gāzes apkure nomainīta uz koka granulu apkures sistēmu. Šī projekta īstenošanai izmantoja gan Skrundas novada pašvaldības budžeta līdzekļus, gan arī Vides investīciju fonda līdzekļus.

**Kultūra;**

Nīkrāces pagastā ir divas kultūras iestādes, kuras vada Nīkrāces pagasta kultūras darba organizatore:

**Nīkrāces atpūtas centrs -**  izveidots pēc 1966.gadā celtās ēkas - bijušās ēdnīcas - telpu pārbūves, 2002.gada nogalē. Tajā iekštelpas ir pārbūvētas un ir izveidota viena zāle 160 m2 platībā, 1 grimētava, vadītājas atpūtas telpa, tika izveidota lokālā apkures katlu telpa un atpūtas centrs tiek apkurināts ar gāzi. Telpu tehniskais stāvoklis ir apmierinošs. Atpūtas centrā rīko amatierteātru izrādes, pašdarbnieku koncertus, deju vakarus, seminārus, kino seansus un izstādes. Nīkrāces pagastā darbojas Nīkrāces sieviešu vokālais ansamblis „Diantus”, amatierteātris „Brinida”, bērnu vokālais ansamblis.

2011. gadā ELFA projekta „Vietējās nozīmes saieta nama izveidošana Nīkrāces pagastā” realizācijas rezultātā tika rekonstruēta dzīvojamā māja un izveidots Nīkrāces Saieta nams kurš darbojas kā pulcēšanās vieta - veselības skolai , ģimenes atbalsta centram, tajā darbojas arī Jauniešu iniciatīvas centrs, gardēžu klubiņš, sieviešu klubiņš, te var izmazgāt veļu, vingrot uz trenažieriem, spēlēt galda spēles, skatīties TV pārraides.

**Nīkrāces pagasta bibliotēka** atrodas Ziedu ielā 1-16, Dzeldā, Nīkrāces pagastā,

2008. gadā tika pārbūvēti divi daudzdzīvokļu mājas dzīvokļi par bibliotēku. Pirms tam Nīkrāces bibliotēka atradās Nīkrāces pamatskolas telpās.

2014. gadā Nīkrāces pagasta bibliotēkai bija 226 lasītāji, apmeklējumu skaits 5051, izsniegtas 5956 grāmatas un žurnāli.

Bibliotēkas piedāvātie pakalpojumi:

* uzziņu sniegšana,
* grāmatu izsniegšana uz mājām,
* starpbibliotēku abonements,
* interneta pieeja,
* datoru izmantošana,
* skenēšana, kopēšana un izdruka (maksas pakalpojums),
* izstādes un tematiskie pasākumi.

**Sports**

Nīkrāces pagastā sporta dzīvi organizē sporta darba organizatore. Pie Nīkrāces pamatskolas atrodas sporta stadions, kuru izmanto arī visi pagasta iedzīvotāji, kuri aktīvi nodarbojas ar sportu. Pagasta sportistu komandas piedalās gan Skrundas novada, gan arī Kuldīgas novada vasaras un ziemas sporta spēlēs. Pagasta vīriešu un sieviešu komandas trešdienās un piektdienās trenējas Skrundas vidusskolas sporta zālē, un 2 reizes nedēļā Nīkrāces pamatskolas vingrošanas zālē. Nīkrāces atpūtas centrā divas dienas nedēļā iedzīvotāji spēlē galda spēles – tenisu, novusu, šahu, dambreti, galda hokeju.

***1.2.Demogrāfiskā situācija un nodarbinātība.***

2015. gada sākumā Nīkrāces pagastā ir 670 iedzīvotāji. Pēdējos gados iedzīvotāju skaits ir būtiski samazinājies. 2000.gadā pagastā bija 827 iedzīvotāji , 2005.gadā – 770, 2010. gadā – 720 iedzīvotāji.

Iedzīvotāju skaita izmaiņas nosaka dabiskā kustība ( dzimstības un mirstības procesi) u, kā arī mehāniskā ( migrācijas) kustība. Sakarā ar darba vietu nepietiekamību, palielinājusies iedzīvotāju migrācija uz ārzemēm. Aizceļo darbaspējīgie iedzīvotāji kopā ar savām ģimenēm, līdz ar to palielinās demogrāfiskā slodze pensijas vecuma iedzīvotājiem.

Nīkrāces pagastam ir raksturīgas viendabīgs etniskais sastāvs. Latviešu īpatsvars pagastā ir 91 % no iedzīvotāju kopskaita, 5 % lietuvieši, 4%– krievi, ukraiņi, baltkrievi un citas minoritātes.

Bezdarba līmenis Nīkrāces pagastā ir palielinājies. 2009. gadā pagastā bija 43 bezdarbnieki, tad 2015. gadā – 64 bezdarbnieki. Bezdarbnieku skaits palielinājies, jo pagastā savu darbību izbeiguši vairāki uzņēmumi – SIA „Lankalni”, kurā tika nodarbināti vairāk, kā 25 pagasta iedzīvotāji, SIA „ Pie bļodas” – 5 pagasta iedzīvotāji. Pašlaik iedzīvotāji strādā vietējās zemnieku saimniecībās, kokapstrādes uzņēmumā SIA „Alpi-K”, mežizstrādes uzņēmumos SIA „Metpa”, SIA „Užuļi”, z/s „Kātiņi”, IU „Elva” un pašvaldības iestādēs.

***1.3.Budžets.***

**Nīkrāces pagasta pārvaldes pamatbudžeta izdevumu tāme.**

|  |  |  |
| --- | --- | --- |
| **Koda nosaukums** | **Summa EUR****2014.** | **Summa EUR****2015** |
| Darba algām | 19690 | 20374 |
| Darba devēja VSA obligātās iemaksas | 4832 | 4998 |
| Darba devēja soc. pabalsti un kompensācijas | 936 | 1610 |
| Pārējie komandējumi un dienesta braucienu izdevumi | 285 | 100 |
| Izdevumi sakaru pakalpojumiem, komunālajiem pakalpojumiem, elektroenerģijai | 1793 | 1790 |
| Ēku, būvju un telpu remontam | 1707 | 4000 |
| Transporta līdzekļu remontam | 2134 | 4000 |
| Īpašuma apdrošināšanai | 356 | 720 |
| Pārējie iestādes administratīvie izdevumi |  | 200 |
| Ēku, būvju un telpu uzturēšana |  | 1800 |
| Pārējie remonta daru un iestāžu uzturēšanas pakalpojumiem | 1281 | 1280 |
| Pārējiem neuzskaitītiem pakalpojumiem | 1051 | 465 |
| Biroja precēm un inventāram | 470 | 790 |
| Kurināmais ( gāze) | 3557 | 3560 |
| Degviela | 2846 | 2850 |
| Prezentācijas materiāli | 356 | 600 |
| Saimniecības materiāli | 1850 | 1850 |
| Mīkstais inventārs | 171 |  |
| Pamatlīdzekļi | 498 | 18000 |
| **Kopā:** | **43813** | **68987** |

**Nīkrāces pagasta mājokļu apsaimniekošanai izdevumu tāme**

|  |  |  |
| --- | --- | --- |
| **Koda nosaukums** | **Summa EUR****2014.** | **Summa EUR****2015** |
| Darba algām | 6531 | 9072 |
| Darba devēja VSA obligātās iemaksas | 1598 | 2226 |
| Darba devēja soc.pabalsti un kompensācijas | 242 | 760 |
| Izdevumi sakaru pakalpojumiem, komunālajiem pakalpojumiem, atkritumu apsaimniekošanai, elektroenerģijai | 853 | 1100 |
| Ēku, būvju un telpu remontam | 5691 | 20300 |
| Transporta līdzekļu remontam | 285 | 300 |
| Īpašuma apdrošināšanai | 14 | 15 |
| Ēku, būvju un telpu uzturēšana | 4269 | 6000 |
| Pārējie remonta daru un iestāžu uzturēšanas pakalpojumiem | 711 | 995 |
| Pārējiem neuzskaitītiem pakalpojumiem | 712 | 220 |
| Inventārs |  | 200 |
| Kurināmais ( malka, gāze) | 2135 | 4000 |
| Degviela | 1708 | 1700 |
| Saimniecības materiāli | 1423 | 3250 |
| Pamatlīdzekļi | 3557 | 5660 |
| **Kopā:** | **29729** | **55798** |

**Nīkrāces pagasta ielu apgaismošanas izdevumu tāme**

|  |  |  |
| --- | --- | --- |
| **Koda nosaukums** | **Summa EUR****2014.** | **Summa EUR****2015** |
| Izdevumi elektroenerģijai | 1138 | 1430 |
| Iekārtu, aparatūras remonts un tehn.apkalp. | 711 | 700 |
| Pamatlīdzekļi |  | 4000 |
| **Kopā:** | **1850** | **6130** |

**Nīkrāces pagasta pārvaldes ceļa fonda izdevumu tāme**

**1.3.2.1. Ceļu fonda tāmes ieņēmumi**

|  |  |  |
| --- | --- | --- |
| **Koda nosaukums** | **Summa EUR****2014.** | **Summa EUR****2015** |
| Atlikums uz gada sākumu | 5126 | -9559 |
| Valsts mērķdotācijas | 27015 | 28373 |
| **Kopā:** | **32141** | **18814** |

**1.3.2.1. Ceļu fonda izdevumi**

|  |  |  |
| --- | --- | --- |
| **Koda nosaukums** | **Summa EUR****2014.** | **Summa EUR****2015** |
| Ikdienas uzturēšanas darbi | 11677 | 11670 |
| Ceļu seguma atjaunošana | 12722 | 6100 |
| Ielas rekonstrukcija un seguma nomaiņa pie Ziedu ielas 1 | 16915 |  |
| Ziedu ielas rekonstrukcijas projektēšanai | 400 | 1044 |
| **Kopā:** | **41714** | **18814** |

* 1. ***Pašvaldības iestādes un organizācijas***

***Pagasta pakalpojumu pārvalde;***

 Skrundas novada Nīkrāces pagasta pakalpojumu pārvalde ir Skrundas novada pašvaldības domes struktūrvienība, kas pakalpojumu pārvaldes teritorijā iedzīvotājiem un citām personām nodrošina likumā „Par pašvaldībām” un citos normatīvajos aktos noteikto pašvaldības sniegto pakalpojumu pieejamību. Nīkrāces pakalpojumu pārvaldes darbības likumību uzrauga domes izpilddirektors.

Nīkrāces pakalpojumu pārvalde nodrošina sekojošus pakalpojumus:

* nodrošina pašvaldības kompetencē esošo izziņu izsniegšanu un sniedz informāciju par pašvaldības kompetencē esošiem jautājumiem;
* pieņem valsts noteikto nodokļu un nodevu maksājumus, kuru iekasēšana ir uzdota pašvaldībai, kā arī novada domes noteikto nodevas un maksājumus par pašvaldības sniegtajiem pakalpojumiem;
* pieņem iesniegumus, sūdzības un priekšlikumus no attiecīgajā teritorijā dzīvojošiem iedzīvotājiem un tajā reģistrētajām juridiskajām personām, organizē atbildes sagatavošanu iesniedzējiem;
* nodrošina pieejamību informācijai par domes pieņemtajiem lēmumiem un citu vispārpieejamu informāciju;
* pieņem pagastā dzīvojošo iedzīvotāju dzīvesvietas deklarācijas, izsniedz izziņas par dzīvesvietas deklarāciju un citas izziņas no iedzīvotāju reģistra;
* atbilstoši likuma „Par arhīviem” prasībām, uzkrāj un saglabā Nīkrāces pakalpojumu pārvaldes dokumentus līdz to nodošanai valsts arhīvā;
* organizē Nīkrāces pagasta pakalpojumu pārvaldes pārziņā nodotās kustamās un nekustamās mantas apsaimniekošanu;
* organizē, vada un koordinē pagasta teritorijas apsaimniekošanu un pašvaldības autoceļu uzturēšanu.

 ***Pagasta pakalpoju pārvaldes struktūra***

* pagasta pakalpojumu pārvaldes vadītājs vada, plāno, organizē un nodrošina pagasta pakalpojumu pārvaldes darbību;
* pagasta pakalpojumu pārvaldes darbinieku sastāvā ir pagasta pakalpojumu pārvaldes vadītājs, kasiere, apkopēja, transportlīdzekļu vadītājs, teritorijas apsaimniekošanas pārzinis, sētnieks, gazificēto krāšņu operators.

***Nevalstiskās organizācijas un biedrības***

Nīkrāces pagasta teritorijā darbojas vairākas nevalstiskās organizācijas un biedrības. Darbīgākās biedrības Nīkrāces pagastā ir :

* *Biedrība „Nīkrācnieki” – reģistrēta 2008. gada 25. martā,*

Biedrības mērķis ir sekmēt, attīstīt un pilnveidot sabiedrības kultūras vidi un sociālo labklājību. Mērķauditorija – ikviens Nīkrāces pagasta iedzīvotājs.

Biedrībai 2008.gada 6.novembrī ir piešķirts Sabiedriskā labuma organizācijas statuss.

*Uzdevumi:*
• Organizēt pieredzes apmaiņu, izstāžu un ekskursiju braucienus sabiedrības labā;
• Sabiedrībai nepieciešamās informācijas sniegšana un konsultēšana;
• Projektu sagatavošana un realizācija sabiedrības labā;
• Sabiedrisku pasākumu organizēšana un vadīšana;
• Labdarības pasākumu organizēšana un vadīšana;
• Ziedojumu vākšana sabiedrības mērķu labā;
• Dažādu vecuma interešu grupu ideju sagatavošana un realizēšana;
• Sociālās sfēras pasākumu, projektu sagatavošana, realizēšana un vadīšana.

2013. gadā biedrība „Nīkrācnieki” ir realizējusi projektu par „Ziedot.lv” līdzekļiem „ Nūjot nav stilīgi, tas ir veselīgi” – nīkrācnieki iegādājās nūjošanas inventāru, instruktora pavadībā mācījās pareizi nūjot. Jebkurš iedzīvotājs var nomāt nūjas no biedrības un nodarboties ar nūjošanu.

2014. gadā biedrība „Nīkrācnieki” realizēja LEADER projektu „Veselā miesā vesels gars” un izveidoja lauka trenažieru vietu un atpūtas vietu pie skolas sporta stadiona, kur iedzīvotāji var veikt fiziskās aktivitātes uz āra trenažieriem un pilnvērtīgi atpūsties visas ģimenes sastāvā.

* *Biedrība „Ventas krasti” – reģistrēta 2003. gada 15.04. Skrundā,*

Biedrības mērķis ir sniegt sociālo palīdzību Skrundas novadā, propagandēt veselīgu dzīvesveidu dažādām sabiedriskām grupām un indivīdiem, organizēt labdarības pasākumus, nodrošināt palīdzību krīzes situācijā nonākušiem iedzīvotājiem, piedaloties sociālajā rehabilitācijā.

Mērķauditorija – jebkura vecuma Skrundas novada iedzīvotājs.

Biedrībai 2012.gada 19. aprīlī ir piešķirts Sabiedriskā labuma organizācijas statuss.

*Uzdevumi:*• Sniegt ilgstošās un īslaicīgās sociālās aprūpes pakalpojumus Skrundas novada iedzīvotājiem;
• Izvest mācību lekcijas un praktiskas nodarbības veselības veicināšanas, slimību profilakses un veselīga dzīvesveida nodrošināšanai;
• Rīkot labdarības pasākumus: tirdziņus, koncertus, mantu sadales, u.c. pasākumus, ņemt dalību citu organizāciju labdarības pasākumos;
• Piedalīties un organizēt pasākumus, kā pieredzes apmaiņas braucieni u.c. pasākumi, kas paaugstinātu organizācijas kapacitāti;
• Ņemt dalību dažādos projektu konkursos, lai uzlabotu organizācijas materiāli tehnisko bāzi, celtu iedzīvotāju dzīves līmeni, atvieglotu pašvaldības sociālo dienestu darbību un celtu organizācijas iekšējo resursu kapacitāti.’

 2014. gadā biedrība „Ventas krasti” pie Nīkrāces pamatskolas realizēja LEADER projektu „Atpūtas un rotaļu laukums Nīkrācē” un izvietoja lauka trenažierus , kur pagastā dzīvojošie skolēni un jaunieši var veikt fiziskās aktivitātes uz trenažieriem, slidkalniņiem u.c. ierīcēm un pilnvērtīgi atpūsties.

* *Biedrība „Nīkrāces mednieks” reģistrēta 2005. gada 7. maijā.*

*Uzdevumi:*

• Medību organizēšana un apmedījamo platību apsaimniekošana;

• Dzīvnieku populācijas izkopšana, dzīvnieku faunas saglabāšana;

• Atpūtas pasākumu organizēšana medniekiem un viņu ģimenes locekļiem:

• Mednieku izglītošana.

***1.5.Inženiertehniskā infrastruktūra.***

***1.5.1. Mājokļi***:

Skrundas novada Nīkrāces pagasta pašvaldībai piederošās dzīvojamās mājas:

|  |  |  |
| --- | --- | --- |
| **Dzīvojamās ēkas adrese** | **Ēku kopējā platība m2** | **Dzīvokļu skaits** |
| Ziedu iela 1, Dzelda | 1926.6 | 22 |
| Ziedu iela 3, Dzelda | 1947.3 | 24 |
| Ziedu iela 5, Dzelda | 1935.5 | 24 |
| Ziedu iela 4, Dzelda | 869.4 | 12 |
| Ziedu iela 6, Dzelda | 570.5 | 12 |
| Torņa iela 3, Dzelda | 855.1 | 12 |
| Torņa iela 5, Dzelda | 580.3 | 12 |
| Dīķa iela 1, Dzelda | 480.6 | 8 |
| Dīķa iela 2, Dzelda | 463.7 | 8 |
| Ozolu iela 2, Dzelda | 1935.4 | 24 |
| Saulstari, Lēnas | 301.6 | 8 |
| Ventaslīči, Lēnas | 337.2 | 8 |
| Ausekļi, Nīkrāce | 230.2 | 4 |
| Krastmalas, Nīkrāce | 247.7 | 7 |
| Granti ½ d., Lēnas |  | 2 |
| Lēģernieki, Nīkrāce |  | 1 |
| Kopā: |  | **187** |
| Privatīpašumā dzīvokļi: |  | 41 |
| Pašvaldībai pieder dzīv.: |  | **146** |

Skrundas novada Nīkrāces pagastā 13 daudzdzīvokļu māju apsaimniekošanu veic SIA „Skrundas komunālā saimniecība”, 2 daudzdzīvokļu mājas apsaimnieko paši iedzīvotāji.

## ***1.5.2.Ūdensapgāde un kanalizācija***

###  *Ūdensapgāde*.

Centralizētās ūdensapgādes pakalpojumus Skrundas novada Nīkrāces pagastā sniedz SIA „Skrundas komunālā saimniecība”.

Nīkrāces pagastā ar centralizētu ūdensapgādi nodrošināti 370 Dzeldas un Lēnu ciema iedzīvotāji. Dzeldas ciema ūdensapgādes sistēmu veido divi artēziskie urbumi (darba aka un rezerves aka), 1 ūdenstornis, ūdensvadi, kuru kopgarums ir 2929 m, t.sk. rekonstruēti 960 m, un 2009. gadā uzbūvētas dzeramā ūdens atdzelžošanas iekārtas.. Turklāt Dzeldā ir vēl viens ūdenstornis, kas ir atslēgts no ūdensapgādes sistēmas un sliktā tehniskā stāvokļa dēļ tiek plānota tā demontāža.

Centralizētās ūdensapgādes pakalpojumus Dzeldas ciemā izmanto 37 māju iedzīvotāji (jeb 93.2% no iedzīvotājiem), kā arī visas ciema teritorijā esošās iestādes un 2 komercsabiedrības, kas darbojas tirdzniecības un pakalpojumu sfērā. Daļa mājsaimniecību izmanto no privātiem urbumiem (spicēm) vai grodu akām iegūtu ūdeni. Dzeldas ciemā gadā vidēji patērē 21000 m3 ūdens.

Lēnu ciemā ūdensvadu tīkla garums ir 1.200 km, gadā vidēji patērētais ūdens daudzums – 578 m³.

SIA „Skrundas komunālā saimniecība” 2014. gadā realizēja Eiropas Reģionālās attīstības fonda līdzfinansēto projektu „Skrundas novada Nīkrāces pagasta Dzeldas ciema ūdenssaimniecības attīstība”, kopējās projekta attiecināmās izmaksas bija 267951.66 eiro, no tām ERAF līdzfinansējums 85 % apmērā, bet SIA „Skrundas komunālā saimniecība” nodrošināja pārējo daļu attiecināmo izmaksu segšanai. Projekta ietvaros Dzeldas ciema iedzīvotājiem tika rekonstruēti ūdensapgādes tīkli 1249.61 m , lai nodrošinātu rezerves un spiedienu ūdens apgādes sistēmā – rekonstruēts ūdenstornis.

### *Kanalizācija.*

Centralizētās kanalizācijas pakalpojumus Nīkrāces pagastā sniedz SIA „Skrundas komunālā saimniecība.

Bioloģiskās notekūdeņu attīrīšanas iekārtas ir Dzeldas ciemā (380 m3/dnn.) un Lēnu ciemā. Notekūdeņu attīrīšanas iekārtas Dzeldā rekonstruētas 2003.gadā un 2014. gadā.

Dzeldas ciema notekūdeņu attīrīšanas iekārtās vidēji gadā tiek novadīti kopā 90860 m3 notekūdeņu, no tiem 23700 m3 ir notekūdeņi no dzīvojamā sektora, un 67160 m3 - no gaļas pārstrādes uzņēmuma.

Centralizētās kanalizācijas pakalpojumus izmanto 93.2% Dzeldas ciema iedzīvotāji.

SIA „Skrundas komunālā saimniecība”2014. gadā realizēja Eiropas Reģionālās attīstības fonda līdzfinansēto projektu „Skrundas novada Nīkrāces pagasta Dzeldas ciema ūdenssaimniecības attīstība’. Projekta ietvaros rekonstruētas notekūdeņu attīrīšanas iekārtas Dzeldā ar jaudu 200 m3 /dn, rekonstruēti kanalizācijas tīkli735.74 m, izbūvēts kanalizācijas spiedvads49.9 m un izbūvēta kanalizācijas pārsūknēšanas stacija ar jaudu 10.58 l/s, tādējādi novēršot neattīrītu notekūdeņu noplūdes dabā, samazinot elektroenerģijas patēriņu un nodrošinot kanalizācijas pakalpojumu kvalitātes atbilstību vides normatīvajām prasībām.

### *1.5.3. Siltumapgāde.*

Nīkrāces pagastā nav centralizētās siltumapgādes. Nīkrāces pagastā ‘Dzeldā 4 daudzdzīvokļu mājās ierīkotas lokālās malkas centrālapkures sistēmas, 7 dzīvokļos lokālās gāzes apkures sistēmas un pārējās daudzdzīvokļu mājās Dzeldā izmanto krāšņu apkuri ar malku. Arī Lēnu ciemā 2 daudzīvokļu mājas izmanto krāšņu apkuri ar malku.

1.5.4. Energoapgāde.

Nīkrāces pagasta teritorijā elektroapgādes līnijas apkalpo AS „Sadales tīkls” (Rietumu reģiona Kuldīgas nodaļa). Pagastā elektroapgādi nodrošina 110 kw augstsprieguma, vidēja sprieguma (20kV) un zemsprieguma (0,4kV) elektrolīnijas un transformatoru apakšstacijas.

Pagasta teritorijā darbojas arī mazās hidroelektrostacijas: SIA „Dzeldas HES”, „Rukaišu HES”, „Lēnu dzirnavas” un „Slugas”.

Nīkrāces pagasta teritorijā atrodas augstā spiediena (P<0,6MPa) gāzesvads un vidējā spiediena (P<0,4MPa) gāzesvadi. Gāzi Dzeldā izmanto pašvaldības iestādes un gaļas pārstrādes cehs.

1.5.5.Telekomunikācijas.

Skrundas novada Nīkrāces pagastā telekomunikācijas nodrošina fiksēto un mobilo telekomunikāciju infrastruktūra, pieejami interneta, datu pārraides pakalpojumi.

Nīkrāces pagastā pasta pakalpojumus nodrošina VAS „Latvijas Pasts” Nīkrāces pasta nodaļa.

1.5.6. Atkritumu apsaimniekošana.

Atkritumu apsaimniekošanu Nīkrāces pagastā nodrošina SIA „Eko Kurzeme”, atkritumi tiek izvesti uz sadzīves atkritumu poligonu „Ķīvītes” Liepājas novada Grobiņas pagastā.

Kritušo dzīvnieku apglabāšanu Nīkrāces pagastā nepieciešamības gadījumā organizē sazinoties ar sanitāro inspekciju, noskaidro tuvāko sertificēto dzīvnieku utalizācijas uzņēmumu ( tuvākā atrodas Saldū) un ar uzņēmuma specializēto transportu nogādā kritušas dzīvniekus utilizācijai.

***1.5.7. Kapsētas.***

Nīkrāces pagasta teritorijā atrodas Purvkroga, Miera, Nīkrāces, Tukuma, Priednieku, Līgutu un Lēnu Romas katoļu draudzes kapsētas, kā arī ģimeņu kapsētas : Vormsātes dzirnavas – tagad Melderu (Skujnieku), Tožes ( pie Zantiņiem).

|  |  |  |
| --- | --- | --- |
| N.p.k. | Kapu nosaukums | Platība, ha |
| 1. | Priednieku kapi | 0,2 |
| 2. | Purvakroga kapi | 2,2 |
| 3. | Karavīru kapi Dzeldā | 0,4 |
| 4. | Līgutu kapi | 0,4 |
| 5. | Tukumu kapi | 1,0 |
| 6. | Miera kapi | 0,6 |
| 7. | Nīkrāces kapi | 0.1 |

Teritorijā atrodas arī kapsētas, kuras neizmanto: Mazdzeldas, Mazvormsātes, Alšu kapsētas.

 Nīkrāces pagastā esošos kapus apsaimnieko Nīkrāces pagasta pārvalde, Lēnu Romas katoļu draudzes kapus – Lēnu Romas katoļu draudze.

***1.6.Dabas resursi.***

Nīkrāces pagasta teritorijā atrodas tautsaimniecībā izmantojamie derīgie izrakteņi – māls, smilts, grants.

*Nozīmīgākās un perspektīvākās māla atradnes*:

Grīvas – 5 km uz ZA no Dzeldas pie Grīvām, laukuma platība 26 ha, izmantošanas veids – ķieģeļi;

Krievkalns – 4 km uz DA no Dzeldas uz Krievkalniem, laukuma pla tība – 10 ha, izmantošanas veids – ķieģeļi, cements;

Ozolnieki – 9 km uz DA no Dzeldas pie Ozolniekiem, Ventas kreisajā krastā, laukuma platība – 550 ha, izmantošanas veids – ķieģeļi, cements.

*Kūdras atradnes:*

Pagastā desmit vietās ir kūdras atradnes, kopējā platība – 134 ha – krājumi 531 tūkst. t.

*Kvarca smilts atradne:*

Nīkrāces pagastā atrodas vienīgā labas bagātinātības kvarca smilts atradne Rietumlatvijā. Kvarca smiltis var izmantot stikla ražošanā, metālliešanas veidņu izgatavošanai. Kvarca smilts atradnes kopējā platība ir 30.1 ha – krājumi ir 2572 tūkst.t..

*Grants un smilts atradnes:*

Nīkrāces pagastā ir vairākas grants un smilts karjeras:

* Kunču karjers ( agrākais nosaukums Erlāti) – platība 2.9 ha un 2.3 ha,
* Strāšu karjers – platība 1.75 ha, šo karjeru vairs neizmanto,
* Alšu karjers – šo karjeru vairs neizmanto,
* Briņķu karjers – smilts, grants – platība 63.6 ha un to krājumi ir 209 tūkst. m3. Smilts platība – 107 ha un to krājumi ir 706.2 tūkst. t., Smilts- grants un smilts starpkārtu veido smilšmāls, mālsmilts un tā platība ir 107 ha.
* Robežnieku karjers – derīgo izrakteņu veidi ir smilts-grants un smilts. Kopējā platība 209,17 ha un krājumi ir 2134 tūkst.m3.

*Augsnes resursi*

Nīkrāces pagastā dominē viegla sastāva (mālsmilts, smilts) augsnes – kopā 76.3 %. Nozīmīgas platības no LIZ aizņem arī smagāka mehāniskā sastāva ( māla, smilšmāla) augsnes – 23.5 %. Nīkrāces pagastā ir lielas smilts augsnes platības , tādēļ lauksaimniekiem lielāka uzmanība jāpievērš lopkopības attīstībai, jo smilts ielabošanai nepieciešams daudz organiskā mēslojuma.

Nīkrāces pagastā intensīvi izmantojamās lauksaimniecības zemēs dominē augšņu īpatsvars ar ļoti zemu (< 2) organisko vielu saturu. Lai uzlabotu augšņu īpašības nepieciešama lopkopības vai arī zemkopības nozares, kas veicina organisko vielu akumulāciju augsnē, attīstība.

Nīkrāces pagastā skābo augšņu īpatsvars LIZ pēdējos gados novērojama skābo augšņu pieauguma tendence. Lai optimizētu augsnes reakciju, skābās augsnes nepieciešams kaļķot. Par cik kaļķošanas izmaksas ir ļoti augstas, tad praktiski augšņu kaļķošana pagastā netiek veikta.

Nīkrāces pagastā ir augsts nosusināto zemju īpatsvars. No lauksaimniecībā izmantojamām zemēm meliorēti ir 2979.4 ha, kas ir 57.4 % no LIZ. Pagastā dominē slēgtā drenāža – 3103 ha, grāvju drenāža tikai 13 ha.

*Virszemes ūdeņi*

Nīkrāces pagasta teritorijas upes pieder Ventas baseinam. Garākās un nozīmīgākās upes Nīkrāces pagastā:

Koja – ir Ventas kreisā krasta pieteka, kopējais garums 25 km, baseins 97,7 km2 , kritums 70.2 m (2.8 m/km) , Kojas lielākās pietekas Strautupīte un Dūņupīte.

Šķērvelis – upe iztek no Briņķu ezera un ir Ventas kreisā krasta pieteka. Kopējais garums 15 km, kritums 65 m 9 vidēji 4.3 m/km). Lielākā kreisā krasta pieteka ir Dzelda.

Dzelda – viena no straujākajām Latvijas upēm, relatīvais kritums augštecē 5.8 m/km, vidustecē 3 m/km, pēdējos 2 km pirms ietekas 12.5 m/km.

Lētiža – Ventas kreisā krasta pieteka. Kopējais garums 32 km, kritums 100 m, kopējais garums 45 km.

Nīkrāces pagastā atrodas arī Briņķu ezers, kurš pieskaitāms pie seklo ezeru grupas. Tā ezerdobe ir lēzena, klāta ar 2.0 – 2.7 m biezu dūņu slāni. Ezera platība – 0.11 ha.

Venta, Lētiža, Dzelda, Koja, Šķērvelis – šīs upes ir svarīgs putnu ligzdošanas un uzturēšanās vietas, kā arī lašveidīgo ( Baltijas laša, taimiņa, strauta foreļu) zivju upes.

*Mežu resursi*

Nīkrāces pagastā meži aizņem 52.2 % no pagasta platības. Pēc VMD datiem, Nīkrāces pagastā īpaši aizsargājamie meži aizņem 212.7 ha, aizsargājamās zonas gar ūdeņiem 21.3 ha, aizsargājamie ģeoloģiskie un ģeomorfoloģiskie dabas pieminekļi 12.3 ha, Ventas – Šķērveļa upju dabas liegums – 445 ha.

Meža zeme Nīkrāces pagastā uz 1 iedzīvotāju ir 8.4 ha, kas ir daudz vairāk kā vidēji Latvijā ( 1.15 ha/ 1 iedz.) Mežu resursu daudzums pagastā ir pietiekošs vietējām vajadzībām un paliek arī koksnes resursi, kurus var eksportēt no teritorijas, tādēl pagastu var uzskatīt par perspektīvu meža nozares attīstības aspektā.

***1.7.Uzņēmējdarbība.***

Nīkrāces pagastā galvenā pamatnozare ir lauksaimniecība – gan augkopība, gan lopkopība, kā arī mežizstrāde, kokapstrāde, gaļas pārstrāde u.c. nozares.

Nīkrāces pagastā reģistrētas vairāk kā 50 piemājas un zemnieku saimniecības, kā ar lielāki uzņēmumi: SIA „Alpi- K”, SIA „Roga-l”, SIA „Laudas AP”, Z/s „Kalna Ventinieki”, Z/S „Kātiņi”, Z/s „Bites”, Z/S „Strautiņi”, Z/S „Trankaļi”, Z/S „Sudmaļi”, SIA „Vanaglaši”, SIA „Metpa”, SIA „Užuļi”, Z/S „ Akmentiņi”, SIA Dzelda HES, SIA „Rukaišu HES”, IU „Elva”- mazumtirdzniecības uzņēmums.

Pamatā zemnieku saimniecības nodarbojas ar augkopību un gaļas liellopu audzēšanu, kā arī ar piena lopkopību. Ir vērojama arī netradicionālās lauksaimniecības nozaru attīstība, kā biškopība (M. Sarksnis, G. Teleževiča), tūrisma pakalpojumi – „Varkaļi” - M. Jaunarājs, E. Kārkliņš - „Slugas”, kurās ir arī mazais HES uz ūdensdzirnavu dīķa, O. Skuja – „Lēnu ūdensdzirnavas”- kurās arī ir mazais HES uz ūdensdzirnavu dīķa, bez tam nodarbojas arī ar zivju audzēšanu un tūrismu.

Sadalījumā pa darbības veidiem visplašāk pārstāvēta ir lauksaimniecība un mežsaimniecība - 60% no kopējā aktīvo komercsabiedrību skaita, tam seko tirdzniecība, pārējo darbības veidu aktivitātes nepārsniedz 4%.

***1.8.Dabas un vēsturiskais mantojums*.**

Nīkrāces pagasta teritorija ir bagāta ar Valsts nozīmes dabas un kultūrvēsturiskajiem pieminekļiem. Pagastā ir liela dažādu laikmetu pieminekļu koncentrācija – kuršu laikmeta ( 10.-13. Gs.), Kurzemes – Zemgales hegcogvalsts ( 1562.-1795.g.), krievu laiku ( 1795-1918.g.), Latvijas pirmās brīvvalsts laika pieminekļi, kā arī padomju laika pieminekļi.

Valsts nozīmes kultūrvēsturiskie pieminekļi, kuri iekļauti Valsts un vietējās nozīmes pieminekļu sarakstā.

*Valsts kultūras pieminekļi:*

* Lēnu katoļu baznīca – celta 1750.- 1756.g. Valsts nozīmes mākslas piemineklis baznīcā ir biktssols no 17.gs., divi no 18.gs.vidus,ērģeles un ērģeļu prospekts ( 18.gs.beigas), zvans (1792.g.), svečturi, lustra, kauss, patēna (1894.g), monstrance (1930.g.).

Baznīcas apakšzemes velvēs ievietoti divi šķirsti, kuros atrodas bīskapa Jāzepa Puzina un bīskapa Antonija Ostrovska mirstīgās atliekas. Šie divi bīskapi bija pēdējie no Piltenes bīskapiem. Baznīcas tuvumā atrodas mācītājmāja (18. gs.)

* Lēnu senkapi – tie atrodas Ventas malā 0.2 km no mācītājmājas dienvidu virzienā.20. gs. 30. gados Venta šeit izskalojusi dažādas bronzas senlietas no kuršu ugunskapiem – rotaslietas bija no kuršu vēlā dzelzs laikmeta un agro viduslaiku laikmeta.
* Lēnu krogs – atrodas Lēnu katoļu baznīcas tuvumā – tagad kā dzīvojamā māja ar nosaukumu „Ventaskrasti”, celta 19.gs. sākumā. Mājā ir manteļskurstenis, kurš celts no mājas pamatiem.
* Lēnu ( Imuļu) pilskalns – atrodas 200m uz A no Imuļu mājām Lēnu upītes krastā purvainas pļavas ielokā. Pilskalns apaudzis ar lapu kokiem un eglēm. Stāvākā nogāze vērsta pret upīti. Tipiska pilskalna forma – augstums 7 m.
* Nīkrāces ( Upenieku) pilskalns – atrodas Šķērveļa upes kreisajā krastā, ap 0.15 km uz ZA no Upenieku mājām. Krasts ir īpaši stāvs.
* Namdaru pilskalns – atrodas ar 2 kalnu virsmām un nolaidenu zemesragu abu upju satekas virzienā ( Dzeldas un Krāšuvalka satekas stūrī) .
* Dzeldas ( Dzelzsgales) pilskalns – atrodas netālu no Kojas upes. Pilskalns ierīkots 13 m augstā uzkalnā, kas radies no Kojas upes ūdens grauzumiem. DA pusē pilskalns sabojāts, grābjot granti ceļu labošanai. Grants bedrē redzams mītņu slēnis – pusmetru biezs ar bagātu ogļu un pelnu saturu. Pilskalns apaudzis ar priedēm,
* Vormsātes pilskalns – atrodas Dzeldas un Šķērveļa upju satekā, pie Melderiem.

*Valsts nozīmes dabas objektu aizsardzības pieminekļi:*

* Dabas liegums – „Ventas Šķērveļa upju ieleja” – 1379 ha.

*Īpaši aizsargājamie dabas pieminekļi:*

* Ātrais kalns – atrodas Ventas kreisajā krastā – uz Z pa Ventas kreisā krasta nogāzi uz augšu līdz krasta korei 25 m no tās.
* Lēģernieku atsegums – atrodas Lētižas upes labajā krastā ( 200 m uz D, DR no Lēģernieku mājām.
* Lētižas brūnogļu atsegums – Latvijas visraksturīgākās jūras brūnogļu iegulas. Atsegums atrodas Lētižas gultnē un labajā krastā.
* Sudmakalnu ( Nīkrāces) akmens – atrodas 450 m uz DA no Sudmalnieku dīķa, viens no lielākajiem akmeņiem Rietumkurzemes augstienē – 7.5 m garš, 5 m plats, 1.7 m augsts, apkārtmērs 21 m, tilpums – 20 m3.
* Šķērveļa akmens – atrodas aptuveni 800 m lejpus Dzeldas ietekas Šķērvelī, 100 m no kreisā krasta, mežā, Vormsātes pilskalna piekājē. Garums 5.1 m, platums 4.6 m, augstums – 2.9 m. Virszemes tilpums – 18 m3 .
* Šķērveļa lejteces dolomīta atsegums – atrodas Šķērveļa upes labajā krastā 300 m augšpus ietekas Ventā uz A pa labā krasta nogāzi uz augšu līdz stāvkrasta augšējai malai un vēl 30 m aiz tās.
* Zoslēnu atsegums – atrodas Dzeldas upes kreisajā krastā 150 m augšpus ietekas Šķērvelī 100 m uuz Z augšpus pa nogāzi .

*Vietējās nozīmes kultūras un dabas aizsardzības pieminekļi:*

*Ūdenskritumi un krāces:*

* Paišu krāce Ventā, Krauju krāce Ventā, Gobdziņu krāce Ventā, Elles krāce Ventā,
* Gobdziņu klintis ar alu – Ventas labajā krastā, ( Skrundas pagasta ter.) Alas garums 26 m, kas izveidojusies uz dolomīta un smilšakmens slāņu robežas. Ala ir patvērums sikspārņu sugām.

*Kalni:*

Dzeldas kalns, Erlātu kalns, Kāķu kalns, Naudas kalns, Runču kalns, Plestiķa kalns, Migliņkalns, Sīpolkalns.

*Gravas:*

Lapju grava, Zoslēnu grava.

*Muižas:*

* Lēnu muiža – celta 18.gs. 2. pusē – 19. gs. 2.p. ar saimniecības ēkām ( 19. gs.) – stalli, klēti, kalpu māju, dzirnavām, kūti ( 1845.g.) .
* Vormsātes muiža – celta 1809.g. ar interesantu torni Dienvidu galā, kur atradās kāpnes. Ap muižu izkārtotas saimniecības ēkas un parks. Gravā upe Šķērvelis, kuras krastus savieno mūra tilts, kurš ir izcils amatnieka darbs.

*Piemiņas vietas:*

* Piemineklis „Pieta” – 2. Pasaules karā kritušo padomju armijas karavīru kapi – atrodas Skrundas – Vaiņodes ceļa labajā pusē. Karavīru kapos apglabāti vairāk kā 3000 karavīru. Pieminekli 1979. gadā veidoja tēlniece Līvija Rezevska.
* Piemiņas akmens represētajiem – atrodas ceļu krustojumā pie Lēnu baznīcas. Akmens tika uzlikts 1989. gadā pagasta represētajiem.

***2.Par Nīkrāces pagasta teritorijas attīstības iespējām.***

Lai pagastā attīstītu uzņēmējdarbību un piesaistītu iedzīvotājus, Nīkrāces pagastā ir atbilstoša infrastruktūra uzņēmējdarbības attīstībai:

* Ir dabas gāzes vads līdz pagasta centram,
* Ir pašvaldībai piederoša zeme pagasta centrā , ko var iznomāt vai pārdot uzņēmējdarbības nodrošināšanai un attīstībai,
* Izbūvētas ūdens un kanalizācijas sistēmas, ir attīrīšanas iekārtas Dzeldā un Lēnās,
* Ir dzīvojamais fonds ar 146 pašvaldības dzīvokļiem (20 brīvie dzīvokļi uz 03.2015),
* Ierīkotas lokālās apkures sistēmas daudzdzīvokļu mājās un iestādēs,
* Sakārtots ielu apgaismojums Dzeldā un Lēnās,
* Ir bezmaksas pieeja internetam pašvaldības iestādēs,
* Ir izvērsts iekšējo ceļu tīkls un valsts autoceļš Kuldīga – Embūte ar asfalta segumu no Skrundas līdz Dzeldai,
* Vērtīgi dabas resursi – kvarca smilts, smilts-grants, brūnogles un minerālūdens ar ārstnieciskām īpašībām,
* Lielas meliorēto zemju platības, līdz ar to labvēlīgi apstākļi lauksaimniecības attīstībai,
* Īpaši pievilcīga vide tūrismam – Ventas upe ar pietekām, dabas un vēstures pieminekļi,
* Ir atpūtas centrs un saieta nams pagasta centrā,
* Ir pamatskola pagasta centrā,
* Ir sporta stadions,
* Pagasta centrā darbojas primārās veselības aprūpes punkts,
* Ir labiekārtota bibliotēka Dzeldā,
* Pagasta centrā ir 1 veikals un tālākās apdzīvotās vietas apkalpo autoveikals,
* Ir darbaspēka rezerves.

***3.Nīkrāces pagasta attīstības stratēģija un rīcības plāns no 2015.g. līdz 2020. g.***

Nīkrāces pagasta attīstības stratēģija ir vērsta uz teritorijas konkurētspējas paaugstināšanu un dzīves kvalitātes uzlabošanu. Stratēģijai ir jāveicina pagasta ekonomiskā attīstība, sabiedriskās aktivitātes pieaugums, dzīves apstākļu uzlabošanās, vienlaikus saglabājot dabas un kultūrvides vērtības un identitāti.

Pagasta stratēģija ietver nākotnes vīziju, attīstības politikas pamatprincipus un prioritātes, stratēģisko un operatīvo mērķu formulējumu. Rīcības plānā sniegts konkrēts veicamo uzdevumu un aktivitāšu apraksts.

***3.1. Nīkrāces pagasta nākotnes vīzija.***

**Sakopta lauku vide ar attīstītu saimniecisko darbību, saglabājot dabas un kultūrvēsturisko mantojumu.**

***3.2.Nīkrāces pagasta attīstības mērķi.***

Nīkrāces pagasta attīstības stratēģiskie mērķi ir izvirzīti saskaņā ar pagasta attīstības vīziju un prioritārajiem virzieniem, tie vērsti uz vīzijā attēlotā stāvokļa sasniegšanu.

* + Lauksaimniecības un meža nozaru attīstības aktivizācija.
	+ Tūrisma un atpūtas attīstības veicināšana.
	+ Ekonomiskās infrastruktūras uzlabošana un efektīva izmantošana.
	+ Cilvēkresursu attīstības sekmēšana un labvēlīga sociālā klimata veidošana.
	+ Dzīves vides uzlabošana.
	+ Pašvaldības darbības efektivitātes paaugstināšana .

***4.Investīciju plāns.***

Rīcības plāns ir Nīkrāces pagasta attīstības stratēģijas būtiska sastāvdaļa, tajā ietverti konkrēti uzdevumi, kuru izpilde ir vērsta uz attīstības mērķu sasniegšanu, kā arī veicamie pasākumi to secībā un kopsakarībā. Rīcības plāns atbilstoši stratēģijas principiem ir veidots, lai veicamie pasākumi darbotos kopsakarībās. Aprakstā norādīti saistītie mērķi, kuru sasniegšanu sekmēs konkrētas rīcības.

**Māju un garāžu apsaimniekošanā:**

* Dzīvojamo māju kapitālā remonta veikšana – durvju, logu nomaiņa, apkures ierīču nomaiņa Dīķu ielā 1, 2 , Torņu ielā 3, 5., Ziedu ielā 4, 6
* Dzīvojamo māju siltināšana Ziedu ielā 1, 3, 5, Ozolu ielā 2,
* Dzīvojamo māju jumta seguma nomaiņa – Ziedu ielā 3, 5, „Saulstari”,
* Malkas šķūnīšu un malkas nojumju būvniecība pie visām dzīvojamām mājām Dzeldā.
* Garāžu jumtu seguma nomaiņa Dzeldā.

**Ceļu un ielu uzturēšanā:**

* Ziedu ielas rekonstrukcija – paplašināšana un seguma nomaiņa,
* Dīķu ielas rekonstrukcija – grants seguma nomaiņa uz asfaltu vai bruģi.
* Torņu ielas rekonstrukcija – seguma nomaiņa un lietus ūdeņu novadīšanas sistēmas izbūve,
* A un B grupas pašvaldības autoceļu grants seguma atjaunošana.

**Teritorijas apsaimniekošana:**

* Bērnu rotaļlaukumu izveide pie daudzdzīvokļu mājām Dzeldā,
* Atkritumu novietņu un konteineru izvietošana pie pašvaldības kapsētām.
* Kapsētu žogu izbūve – Tukuma, Purvukroga, Nīkrāces kapsētās.

 **Transports:**

* Satiksmes autobusa maršrutu papildināšana - lai nodrošinātu satiksmi ar novada centru Skrundu arī dienas vidū.

**Izglītības nodrošināšana:**

* Sporta zāles būvniecība pie Nīkrāces pamatskolas līdz 2020.g.

**Kultūras iestāžu apsaimniekošanā**:

* Atpūtas centra jumta nomaiņa un kapitālā remonta veikšana,
* Saieta nama fasādes un iekštelpu remonts.

**Tūrisma attīstība:**

* Sakārtot ceļus, izveidot maršrutus, izvietot informācijas stendus un norādes, lai būtu pieejami pagastā esošie dabas un kultūrvēsturiskie pieminekļi un citi apskates objekti.

**Indikatīvās projektu izmaksas**

|  |  |  |  |  |
| --- | --- | --- | --- | --- |
| **Pasākumi** | **Indikatīvās projekta izmaksas EUR** | **Finanšu avoti** | **Atbildīgie izpildītāji** | **Izpildes termiņš vai periods** |
| 1. | 2. | 3. | 4. | 5. |
| Daudzīvokļu māju siltināšana Ziedu ielā 1,3,5, Ozolu ielā 2  | 303 000 | Pašvaldības fin., dzīvokļu īpašnieku finansējums | Novada pašvaldība,Dzīvokļu īpašnieki, SKS | 2017-2020. |
| Daudzīvokļu māju jumtu nomaiņa Ziedu ielā 3,5, „Saulstari” | 92850 | Pašvaldības fin., dzīvokļu īpašnieku finansējums | Novada pašvaldība,Dzīvokļu īpašnieki, SKS | 2017-2020. |
| Malkas šķūnīšu un malkas nojumju būvniecība Dzeldā pie daudzdzīvokļu mājām | 90000 | Pašvaldības fin., | Pašvaldība,Dzīvokļu īpašnieki | 2019-2020. |
| **Pasākumi** | **Indikatīvās projekta izmaksas EUR** | **Finanšu avoti** | **Atbildīgie izpildītāji** | **Izpildes termiņš vai periods** |
| 1. | 2. | 3. | 4. | 5. |
| Apkures ierīču nomaiņa Dīķu ielā 1,2, Torņu ielā 3,5, Ziedu ielā 4,6 | 64000 | Pašvaldības fin. | Novada pašvaldība | 2016.-2020. |
| Bērnu rotaļlaukuma izveide Dzeldā pie daudzdzīvokļu mājām | 15500 | ES finansējums,Pašvaldības līdzfinansējums | NVO,Novada pašvaldība | 2016. |
| Kapsētu žogu izbūve – Tukuma, Purvkroga un Nīkrāces kapsētām | 9500 | Pašvaldības fin. | Novada pašvaldība | 2016.-2020. |
| Ziedu ielas rekonstrukcija Dzeldā, seguma nomaiņa un ielas paplašināšana 0.25 km | 84000 | ES finansējums,Pašvaldības līdzfinansējums no ceļu fonda | Novada pašvaldība | 2017-2020. |
| Dīķu ielas rekonstrukcija Dzeldā – asfalta seguma ieklāšana 0.3 km | 63000 | ES finansējums,Pašvaldības līdzfinansējums no ceļu fonda | Novada pašvaldība | 2019-2020. |
| A un B grupas autoceļu grants seguma atjaunošana | 178500 | Pašvaldības fin. no ceļa fonda | Novada pašvaldība | 2016.-2020. |